L 265/18
BG
Официален вестник на Европейския съюз
12.10.2022 г.
В някои случаи Комисията може да счете за подходящо, след диалог със съответното контролиращо достъпа предприятие и след като даде възможност на третите лица да представят коментари, да конкретизира някои от мерките, които съответното контролиращо достъпа предприятие следва да предприеме, за да постигне действително спазване на задължения, които подлежат на конкретизиране, или, в случай че е налице заобикаляне на мерките— на всички задължения.
По-специално, такова конкретизиране следва да бъде възможно, когато изпълнението на задължение, което подлежи на конкретизиране, може да бъде засегнато от промени в услугите в рамките на една категория основни платформени услуги.
За тази цел контролиращото достъпа предприятие следва да има възможността да поиска от Комисията да участва в процес, в рамките на който Комисията може да конкретизира някои от мерките, които съответното контролиращо достъпа предприятие следва да предприеме, за да се постигне действително спазване на тези задължения.
Комисията следва да има свобода на преценка дали и кога следва да бъде извършено такова конкретизиране, като същевременно зачита принципите на равно третиране, пропорционалност и добра администрация.
Във връзка с това Комисията следва да изложи основните причини, на които се основава нейната оценка, включително евентуални приоритети в областта на изпълнението.
Този процес не следва да се използва за ограничаване на ефективността на настоящия регламент.
Освен това този процес не засяга правомощията на Комисията да приеме решение за установяване на неспазване от страна на контролиращо достъпа предприятие на някое от задълженията, установени в настоящия регламент, включително възможността за налагане на санкции или периодични имуществени санкции.
Комисията следва да може да възобнови производството, включително когато се окаже, че конкретизираните мерки не са ефективни.
Възобновяването поради неефективно конкретизиране, прието с решение, следва да даде възможност на Комисията да измени в бъдеще конкретизираните мерки.
Комисията следва също така да може да определи разумен срок, в рамките на който производството да може да бъде възобновено, ако се окаже, че конкретизираните мерки не са ефективни.
(66)
Като допълнителен елемент за осигуряване на пропорционалност контролиращите достъпа предприятия следва да получат възможност да поискат, доколкото е необходимо, спиране на изпълнението на конкретно задължение при изключителни обстоятелства, които са извън контрола на контролиращото достъпа предприятие, например непредвиден външен срив, който временно преустановява значителна част от търсенето от крайните ползватели на съответната основна платформена услуга, когато контролиращото достъпа предприятие докаже, че спазването на конкретно задължение застрашава икономическата жизнеспособност на операциите в Съюза на съответното контролиращо достъпа предприятие.
Комисията следва да определи изключителните обстоятелства, които обосновават спирането, и да прави редовен преглед, за да прецени дали условията за допускането му продължават да са налице.
(67)
При изключителни обстоятелства, обосновани от ограничени основания, свързани с общественото здраве или обществената сигурност, в съответствие с предвиденото в правото на Съюза и с тълкуването на Съда на ЕС, Комисията следва да може да вземе решение конкретно задължение да не се прилага за конкретна основна платформена услуга.
В случай че са засегнати такива обществени интереси, това би могло да означава, че в конкретен изключителен случай разходите за обществото като цяло от изпълнението на определено задължение са твърде високи и следователно непропорционални.
Когато е целесъобразно, Комисията следва да е в състояние да улесни спазването, като прецени дали е обосновано ограниченото и надлежно обосновано спиране или освобождаване от изпълнението.
Това следва да гарантира пропорционалността на задълженията в настоящия регламент, без да застрашава целените ex ante последици за справедливостта и достъпността.
Когато се предоставя разрешение за такова освобождаване, Комисията следва ежегодно да прави преглед на своето решение.
(68)
В рамките на срока за спазване на задълженията им по настоящия регламент контролиращите достъпа предприятия следва да информират Комисията, чрез задължително докладване, за мерките, които възнамеряват да приложат или вече са приложили, за да гарантират действителното спазване на тези задължения, включително мерките относно спазването на Регламент (ЕС) 2016/679, доколкото те са от значение за спазването на задълженията, предвидени в настоящия регламент, което следва да даде възможност на Комисията да изпълни задълженията си по настоящия регламент.
Освен това следва да се оповести публично ясно и изчерпателно неповерително обобщение на тази информация, като същевременно се отчита законният интерес на контролиращите достъпа предприятия по отношение на защитата на техните търговски тайни и друга поверителна информация.
Публикуването на тази неповерителна информация следва да дава възможност на третите лица да преценят дали контролиращите достъпа предприятия спазват задълженията, предвидени в настоящия регламент.
Това докладване не следва да засяга действията на Комисията по изпълнение във всеки един момент след докладването.
Комисията следва да публикува онлайн връзка към неповерителното обобщение на доклада, както и цялата друга публична информация въз основа на задълженията за предоставяне на информация по настоящия регламент, за да се гарантира достъпността на тази информация по използваем и изчерпателен начин, по-специално за малките и средните предприятия (МСП).